标题：五篇灵文
简介
五篇灵文是一部道教经典。关于它的历史记载和现存记录不多，相传是赤莲真人所作，并有王重阳的注解版本。它记载的是炼丹药的过程。它共有五章，分别是玉液章、产药章、采药章、得药章、温养章。
最上一乘妙诀
重阳祖师心传 清虚子录
夫最上者，以太虚为鼎，太极为炉，清净为妙用，无为为丹基，性命为铅汞，定慧为水火，以自然造化为真种子，以勿忘勿助为火侯，洗心涤虑为沐浴，存神定息为固济，戒定慧为三要，先天之中为玄关，明心为应验，见性为凝结，三无混合为圣胎，打成一片为丹成，身外有身为脱胎，打破虚空为了当。此最上一乘之妙道，三教同源之心法，上士行之不怠，直超圣域，顿悟圆通，形神俱妙，与道合真，逍遥极乐，永劫不坏，即大觉金仙之位也。至道原来不易传，空微究理了尘缘，山头水降黄芽长，地下当升白雪填，慧月涓涓澄碧沼，玄风细细卷青烟，木性金情相交合，便是虚无太极圈。
序
斯文乃金丹之至宝，非其人而不可传也，若上根上器大德之子，得遇此书，修仙之正路耳。
重阳注曰：仙有五等，鬼仙不可取，人仙不必论，地仙住世长年，神仙出有入无隐显莫测，身外有身。能二其身者，是谓神仙。天仙者，列于神仙之上。学道之士，勿为中下之徒，当学最上一乘之真法，无上至极之妙道。洞晓天地阴阳，深达五行造化。阴阳二字，理莫大焉。天地日月五行，由此而化，太极既判，清气上升，在天成象。浊气下降，在地成形，木火之精为太阳，金水之华为太阴。天地日月，感二气而化成也。此二气互运于天地之间，周流不已，化生万类。然人之生也，禀父精母血，天之阳气，地之阴气，日之阳魂，月之阴魄，火之阳神，水之阴精。人之一身造化，与天地同一气也。天地乃人之大父母。悟之者超乎天地阴阳之外，迷之者罗乎苦海万象之中。不被五行之所拘、阴阳之所缚，是谓上品天仙。不悟之者，与造物同沦，悲哉。 
以天心为主，以元神为用。
重阳注曰：天心才妙圆之真心也。释氏所谓妙明真心，心本妙明，无染无著清净之体，稍有染著，即名之妄也。此心是太极之根，虚无之体，阴阳之祖，天地之心，故名天心也。元神者乃不生不灭无朽无坏之真灵，非思虑妄想之心。天心乃元神之主宰，元神乃天心之妙用。故以如如不动，妙圆天心为主，以不坏不灭，灵妙元神为用也。 
以三宝为基，外三宝不漏，内三宝自合也。
重阳注曰：内三宝者精气神是也，外三宝者耳目口也。须以耳目口，闭塞勿发通。目视色则神从目漏，耳听声则精从耳漏，口开言则气从口漏。视听言时动于外，则精气神日耗于内，渐渐衰老，耗尽则死。所谓固三宝者，目不妄视，耳不妄听，口不妄言。是为外三宝不漏也。目不视而神在心，耳不听而精在肾，口不言而气在丹田也，是为内三宝自合也。 
始得天人感通，先天之气，自然归之。
重阳注曰：天者先天气也，人者后天形也。修仙之士，若常涵养如如不动之天心，灵妙不昧之元神，行住坐卧，摄于玄关一窍之中，自然目不妄视，耳不妄听，口不妄言，内真外应，先天之气，自然感通，归于吾身矣。 
然人之一身内外，四大上下皆属后天阴阳，惟有先天一点至阳之气，混于杳冥不测之内，至虚至灵，难求难见。
重阳注曰：人之一身，外有四肢百骸，内有五脏六腑，至于涕唾津精气血者，俱是有形之物，皆属后天阴浊。这点至阳之气，即先天真一之气，谓太乙含真气是也。恍惚杳冥者指先天发生之所也。欲先天至阳之气发现，别无他术，只有一静之工夫耳。静工之道，只在去妄念上做工夫。观一身皆空，寂然不动之中，忽然一点真阳，发现于恍惚之中，若有若无，杳冥之内，难测难窥，非内非外，不知所以然而然者也。 
虽然外来，实由内孕。
重阳注曰：万物负阴而抱阳，人之一身四大虽属阴浊，内含一点先天元阳。本自良知良能本妙本明，因人七情六欲攻于内，寒劳暑役伐于外，以致元阳散尽而不知觉悟，随造化而沦没也。知之修炼，收视返听，忘物抱真，视听不漏于声色，妙湛不漏于念想，真精自固，元阳自充。内真外应，先天一气自虚无中而来，点化身内之金丹。故曰虽从外来实由内孕。是以母气而伏子气，神抱于气，气抱于神，当斯之际，丹田温暖，三关升降，上下冲和，醍醐灌顶，甘露洒心，钧天妙乐耳中常闻，至宝玄珠，目中常见，此乃真景象也，非譬喻也。真精既返黄金室，一颗明珠永不离，岂虚言哉。 
先天若无后天何以招摄，后天不得先天岂能变通，此乃无中生有，有中生无，无因有而激之成象，有因无感之而通灵，先后二天之气，如谷之应声。
重阳注曰：先天者入于无象，后天者滞于有形。先天者真净妙明之心也，后天者端严具足之形也。先天妙明真性本来清净，无始以来，一念垂珠至今日，若不得后天具足之体招摄，则阴灵孤渺。后天具足之体若不得先天灵妙之元神，则不能变化通灵，岂能超凡入圣。夫性命者，神气之根源也。气者天一之水，神者太乙含真，性者无中之有象，命者有中之虚无。命无性不灵，性无命不立。无者是先天之性，神者真一之气也。有者后天之命，气者真一之精也。此有形阴质因一点无象阳气而生，此有形之内怀无象之真，必假煅炼澄清，方得玄珠显象，玄珠既显，采归炉内，有无混融，二气感通，如影之随莆，如谷之应声，自然心凝形释，骨丹都融，形神俱妙，与道合真。 
神仙妙用，只是采取先天真阳之气，以为金丹之母，点化已身阴气，以变纯阳之体。
重阳注曰：金丹在内，药从外来，实由内孕也，盖神依形生。既有此物，一点先天在人身，个个不无，人人本有。世人迷真顺情，情境既熟，爱海流浪，欲海波深。实观觉悟之者，得遇真师指示，这先天一气，药从外来依形而生，采取之法，只是忘情忘形，委志虚无，一念不生，静中至寂，忽然天光自发，不内不外之间，若有一物，或明或隐，乃玄珠成象。玄珠因何而成象，皆因静寂之时，神抱于气，气结精凝，结成一粒金丹，永在丹田之内。外现玄境地之象，犹如室内之灯光，照透窗外之明朗。天根月窟闲来往，三十六宫都是春，待他一点自归复，身中化作四时春。温养丹鼎光透廉帏，此之谓玄珠外药也。先天真元也，真阳火也，铅遇癸生也。于斯之时，宜当于静，方可采取归来。自觉丹田火炽，两肾气暧，三关升降，一气冲和，醍醐灌顶，甘露洒心，内景无穷，笔难尽述。先天气生，即一阳动时，更生天地，别立乾坤，回阳换骨之时也。人自父母媾精胎形，十月渐满，气足形全而生身，其一点灵光元阳之气，已含于内。既有此身，则阴系阳，五行之内，死生贵贱，莫能逃也。既得先天真阳，归于身内，假作炉鼎，与后天真阴交媾，二气氤氲，结成仙胎，返炼五行，逆施造化，当三万刻工夫，不差毫发，方得火侯不灭丝毫。须要十月功成，脱胎飞升。五行不能拘，阴阳不能陶，通身浊阴尽化纯阳，跳出樊笼，散荡逍遥无穷矣。 
却从炼已纯熟，方得先天造化，玄珠成象，太乙含真，形神俱妙，与道合真，此皆自然而然，不假一毫作为也。
重阳注曰：二六时中，逆而修之，不顺熟境，动持道念，目不随色随境，耳不随形遂境，鼻不随香臭境，身不随触欲境，意不随情熟境。觉而常照，照而常寂，如斯不顺人情熟境，久久自然，天理纯真。炼已即炼心也，心为离，离者已土也。炼心不动即离宫修定。定则气和，和则身安，安则精气充满，满则铅汞凝结，结则造化自有。玄珠成象，太乙含真，金液炼形，骨散寒琼，形神俱妙，与道合真，皆自然也。若非操存谨守，降心炼形，必无自致之理。然此工夫必加勇猛决烈之心，舍死忘生之志，乃可纯熟也。心死方得神活，此之谓也。
玉液章第一
神不离气，气不离神，呼吸往来，归乎一源，不可著体，不可运用，委志虚无，寂然常照，身心无为而神气自然有所为，犹天地无为万物自然化育。
重阳注曰：先天一气自虚无中来，二气相交自然神抱于气，气抱于神。先后于天之气，相交相得者，浑如醉梦，自然而然，无一毫作为也。吸则气呼则神，神呼气吸，上下往来，复归于本源，炼结成丹为之胎，身心大定无为，而神气自然有所为。委志虚无，不可存想，犹如天地之定静，自然阳升阴降，日往月来而造万物也。 
工夫已久，静而生定，神入气中，气与神合，五行四象，自然攒簇，精凝气结，此坎离交媾。初静之功，纯阴之下，须用阳煅炼，方得真气发生，神明自来矣。
重阳注曰：炼己纯熟，工夫静久，自然神气交合。神属南方火，火在卦为离。精属北方水，水在卦为坎。魂属东方木，木在卦为震。魄属西方金，金在卦为兑。意属中央土，土在卦为坤，名曰中宫黄庭。先天玄关为乾，既神与气合，神入气中，自然五行四象攒簇，是为坎离交媾之功也。纯阴用火，谓凝神下照坤宫，杳杳冥冥而得真气发生，神明自来，谓一阳生而为复也。
产药章第二
神守坤宫，真火自来。坤宫乃产药川源，阴阳交媾之处。
重阳注曰：坤宫乃人身中黄庭是也，即心下肾上，肝西肺东，内肾之前，脐轮之后，中虚之窍，真气发生之所。人自父母胞胎，一身之精粹，其连如环，其白如练。先生三元，后生两肾，两肾既生，渐生两目。后生两外肾，三才既全，五脏六腑，四肢百骸，渐次而生。此一窍乃祖气之宫，故曰坤宫。坤乃承载万物之谓也。实为产药川源之处，阴阳交媾之所也。神守坤宫，要昼夜之间，时刻不离，元神下照，回光静定，逆施造化，拔转天关，大药自此而生，金丹由是而结也。 
若不得真火煅炼，则金水混融。若不专心致志，则阳火散漫。大药终不能生，先天何由而得。煅炼之久，水见火则自然化为一气，薰蒸上腾，周流不息。真精自此而生，元气胚胎于此。呼吸相含，脉住气停，静而生定，大定之中，先天一气，自虚无中而来。是以先天母气而伏后天子气。顺其自然，不可欲速，先天自发也。
重阳注曰：坤宫之火，曰真人之火也。常以神照坤宫煅炼阴阳，精化为气。专心致志，于行住坐卧之间，皆可随意守之，不可散乱。日久而不见其功者，皆因心中杂乱。若煅炼之久，精得火炼，自然化为一气。日久三响，震上泥丸，化为甘露，降下重楼，凝为精液，复归坤位。胚胎元气，渐渐壮旺，神呼气吸，自然含育，周流不息。气脉以停而入静定，大定之中，忽然而动，乃先天一气发生。自坤宫而来，如母恋子，自然感含，神变莫测。听其自然，不可欲速，时至气化，自然见其功效也。天光者神光也。工夫久静，神光照烛，静则神灵，表里透彻，发现于外色象不能碍，爱欲不能障，自然隔墙见物，预知前世矣。 
混沌之初，天地未判，玄黄相杂，时至气化，定中生动，只这动处，方知造化，若有一物，或明或隐，不内不外，此是大药始荫，不可遽采之，若有一毫念起，天真遂丧矣。
重阳注曰：天之轻清在上，其色玄，地之重浊在下，其色黄。天地未判之前，浑沦一气，玄黄不公，清浊未定，混而为一。时至气化，清气上升为天，浊气下凝为地。地气上升，天气下降，二气氤氲，化生万物。清净之功亦然。先天真阳与后天真阴，阴阳混一，犹如天地玄黄相杂。忽然定中生动，造化自现，如天地一判，别立乾坤是也。若有一物或明或隐，乃玄珠成象也。此玄珠似乎在外，闭目甚分明，似乎在内，开眼却清白有象。他人不能见，无象独自见分明。故曰无象玄珠。乃是大药之苗始生，其药尚嫩，故不可采。若有妄念，采之必失玄珠，丧却天真至宝，反成魔狂，呼吸乱奔不可救也。命宝不可轻弄，其斯之谓也。
采药章第三
神守坤宫，真气自归。坤宫乃造化之源，行身受气之初，知之修炼，谓之圣人。
重阳注曰：坤宫属地为阴，应人后天有终之形。乾宫属天，应人先天无始之神。乾宫乃虚无玄关一窍是也，实为造化之源。自无而有谓之造，自有而无谓之化，由造而化也。始则受气于虚无一窍而生，终则散精于幻妄六贼而死，造化循环，不知几万劫矣。 
始则凝神于坤，煅炼阴精，化为阳气，薰蒸上腾，河车搬运，周流不息。次则凝神于乾，渐炼渐凝，渐聚渐结，结成一颗玄珠，大如黍米，恒在目前，一得永得。先天虚无真气，自然归之。待其铅光闪烁如月之象，汞气飞扬如日之象。不时日月交合一处，一点灵光，圆陀陀，光烁烁，照耀上下，内真外应。先天之气自虚无中而来，是以母气而伏子气，自然感合造化之妙。药从外来，非假存想。
重阳注曰：人禀天地阴阳二气以生，真阳之气在身，为铅为精为坎，真阴之气在心，为汞为神为离，象曰人与天地之气同体是也。修真之士，既得大药初荫，玄珠成象，而精神壮旺，当此之际，神中之精下交于坎，精中之神上交于离，内则精神交合于内，外则阴阳交合于外，内外明彻，照耀上下，化为一颗明珠，圆陀陀光烁烁，三关升降，上下旋转如轮，周流不息。如斯景象，是内之精神和合，金木交并，水火激发之际。是内有真实，故外应其景象也。若非亲造真境，岂能有此哉。先天之气母气也，后天之气子气也，自然感合，返斯造化之妙，始得药从外来。母气天气也，子气人气也，人能常清净，天地悉皆归。先坤后乾者，又名移鼎换炉也此乃金丹之真窍妙，先天火侯之秘诀也。 
初炼丹时，便向水中求之，终落顽空，毕竟无成。须以我之真气而感天地之至精，当以阳燧方诸，水火感通之理，推之自得。
重阳注曰：初炼丹时，先须神照坤宫，以火炼药，以神驭气。待真气发生，后守乾宫，悬胎鼎内，结成玄珠，炼成大药，吞入腹中，点化已之阴气，变成乾阳之体，此空中之妙用也。时人不悟真空之妙用，不遇至人之传授，道听途说，盲修瞎炼，便向水中求之。水者杳冥之谓也，忘念忘体于杳冥之中，岂不落于顽空乎，必竟终无成丹之理也。当以阳燧方诸，水火感通之理，推之自得。阳燧火珠也，太阳正宫，以火珠向日燧之。方诸水珠也，太阴正宫，以水珠向月珠之。天地悬隔之远，一刻之中，自然得水火也。彼物受气之偏，尚能感通日月，得水火于顷刻之间。何况人为万物之灵，静定之中，岂不感通身中妙化，而结成金丹也哉。 
当其日月交光之侯，先天适至之时，泥丸风生，欲海波澄，此身如在万丈海中，不知有水，不知有火，不知有天地人我，浑如醉梦。正是龙虎交会之际，金木相啖，水火相激，景象发现，迅如雷电。急急采取，其采取之妙，如发千钧之弩，惟用一寸之机。似采非采，不采实采，乃为真采也。
重阳注曰：不知如醉，此是得药之景象也。当其玄珠成象，日月交光，正是采药之时，先天适至之侯。当此之际，泥丸自觉风生，从天吹下，灌入玄关两目之中，径通周身，关窍齐开，骨节如断，酸软如绵，心冷如冰，丹田如火，身心欠爽。慎勿恐怖，正是水火烹蒸激发之时，龙虎金木交会之际。少刻三宫气满，二气冲和，尘情尽绝，神气泰定，恍如醉梦，犹如万水万木，互相感激，不知有天地人我。只闻千钟雷呜，万道霞光，灵明内外，琳琅满空，雷轰电击，撼通乾坤。采药归来，这个妙用，如半寸之机发千钧之弩，一旋之水斡万斛之舟。经云，人发杀机，天地反覆，乃真妙之用也。又云，月到天心处，风来水面时。又云，杨柳风来面上吹，梧桐月向怀里照。泥丸风清，绛宫月朗，林间嫩风清，一派天音降之句，皆形容先天一气自外而来也。
得药章第四
神守玄宫，意迎牝府，神意相合，先天自得。恍恍惚惚，杳杳冥冥，一点红光，闪入下元。已之真气，翕然凑合，阴乃抱阳，阳乃激阴，至精发现，海泛浪涌。自太玄关升入泥丸，化为金液，吞入腹内，香甜清爽，万孔生春，遍体生光。至此乃是乾坤交媾。一得永得之妙，全在防危虑险，即当牢封固闭，勿令渗漏，以便温养。
重阳注曰：玄宫即玄关也，炼黍米之所也。又云，悬胎鼎，朱砂鼎，乾坤鼎，皆异名也。前言乾坤，所谓初炼丹，以乾坤为鼎器。先凝神聚于坤位，静中生动，采阴中之阳，名曰兔髓。真气上腾，升上乾宫，动而后静，合阳中之阴，名曰乌肝。二物相融，炼成如意之珠，所谓坎离交媾，癸花发现，真铅初露，先天初现，一阳初动之时。如初三日，月出庚方之象，正所谓活子时也。一时分作六侯，二侯得药，四侯别有妙用，此时是得药之初一侯。既得初一侯之药，宜当深入静室，运天然之火，再入兑丁半轮之月现，此时有龙吟虎啸之声。铅汞全在洗心涤虑，沐浴提防。渐过十三日而生乾甲，即十五日是也，此日圆满乾坤之时也。鄞鄂已成，玄牝已立，金花已现，三阳已备之时。月圆满于甲方，应乾之象，恐其金逢望运，正是日月重明之际，再得药之侯，二侯得药也。四侯别有妙用之法，为前半月之象，半轮明月之内，有龙吟虎啸之声，要虑险防危之妙用也。仙胎已成之后，月到十八，一阴巽方守城，野战之妙用也。次炼二阴，下弦二十三，艮地洗心沐浴之妙用也。炼尽三阴，阳神出现，提防固济之妙用也。此名前三三后三三，四侯之妙用也，二侯得药之理也。神守玄宫，意迎牝府，此二句是采药之口诀。当其玄宫之中，至精发生，真铅之气，发现一轮明月之象，真汞之水，发现一轮红日之象。日月之中，各发金花二朵，壮如丹山，金红赤色。斯时正不老不嫩，急急采取，何采何取，诀曰，只是意迎牝府，神意相合，先天自得。恍恍惚惚，杳杳冥冥，一点红光，闪入下元，交会真阴，阴乃翕然凑合，阴乃抱阳，阳乃激阴，阴阳激发，海浪泛涌，自太玄关至尾闾夹脊，过玉枕化为金液，琼浆吞入腹内，香甜清爽，耳听鼓声，万颗雷呜，钧天妙药，非琴非瑟，非笛非箫，别是一般妙音，似寒泉漱玉，似金磬摇空，似秋蝉拽绪，似风鼓青松，非常之异。琳琅振响，有群鸦齐噪之声，众鸟频伽之韵，口涵目惊，心怜意悦，诚为极乐之邦，实乃天宫妙境。尘寰俗客，如瞽如聋。身心清净，百关和畅，万孔生春，遍体发出万道霞光，现一圆光，内有婴儿之象，乃阳神出现也。全在防危虑险，不可远离。温养之法，注见下文。
温养章第五
神守黄房，金胎自成。黄房乃乾之下坤之上，十二时中，念兹在兹，含光藏耀，行住坐卧，绵绵若存，如鸡抱卵，如龙养珠。抱元守一，先天元神元气，刻刻相合，渐渐相化，但安神息，不运火而火自运。百日功灵，十月胎圆，阴魄自化，阳神出现，千日之后，温养火足，剥尽群阴，体变纯阳，婴儿现象，身外有身，形如烟霞，神同太虚。隐则形同于神，显则神同于气，步日月而无影，贯金石而无碍。温养三年之后，婴儿老成，不可远离，直至九年，与太虚同体，形神俱妙，与道合真。天地山川，有时崩坏，吾之道体，浩劫长存，潜伏人间，积功立行，提挈天地，把握阴阳，所以阴阳不能钧铸，天仙之道，斯乃毕也。
重阳注曰：黄房即黄庭宫也，故为乾之下坤之上也，规矩之中也。金胎即仙胎也，金乃坚刚不坏之物，此乃人之元神也。此元神不坏不朽，清净妙用之体，如金之坚，如刚之利，净如琉璃，光如满月。存不亏明，因一念之妄，缘于幻化。今既修五篇之口诀，得返还之丹道，要炼有合无，投黑结红而成仙胎，返本来之真常，合元始之妙用。金胎自成，规中之妙，以神守之。黄房之中，一意不散，十二时中，念兹在兹，含光藏耀，敛视收听，绵绵若存，不可须臾离也。如鸡抱卵，如龙养珠。龙养项下之珠，心意不忘，精神感化，其珠有光，生光既久，珠成小龙，飞腾太空，或收或放，时人见之，是为龙象，乃龙之神也。神全变化，兴云致雨，脱骨飞腾，是谓神龙。所以能大能小，可潜可显，动则裂泰山发洪浪，兴云起雾，击电轰雷。静则隐藏渊泉，是阳灵之物。金丹之道，学天仙者，亦如此理也。初则抱元守一，养先天黍米，元神妙珠。度人经云，元始天尊，悬一宝珠，去地五丈，于空悬之中，万圣千真，从珠口中出，渤渤然后从珠口中入。存养之久，自然元神黍米，劫劫相会，渐渐相化。新月娥眉，次而半轮上弦，渐至满月之圆。自有金光发现，日月合壁，铅汞相投，结成仙胎。温养三年，婴儿老成，直至九年，功圆行满，阴滓尽消，一神可以化百神万神，形神俱妙，出有入无，炼神与太虚同体，返乎无极之真道，合乎元始之妙境。观天地在玄妙中，如太仓一粒黍，太虚一片云耳。有何五行拘系也，有何阴阳变化也，于斯天地，由吾提挈，阴阳由吾把握，永无终始，浩劫度存，与道合真，神哉神哉。